El Tívoli obri les seues portes aquest cap de setmana a tres estrenes cinematogràfiques
2025-07-24

La programació cinematogràfica torna aquest cap de setmana al Centre Cultural Tívoli de Burjassot amb tres estrenes dignes de les millors cartelleres. El Libro de la Selva, El Cazador y la Reina de Hielo i l’última pel·lícula de Paco León, Kiki, el amor se hace, són les tres pel·lícules que aquest cap de setmana, del 22 al 24 d’abril, ompliran de públic el citat espai municipal.

El divendres 22 d’abril s’obrirà la programació amb El Libro de la Selva que es projectarà en les sessions de les 18 i de les 20 hores. Basada en el conte clàssic del mateix nom, la pel·lícula narra les aventures de Mowgli, un xiquet que és criat en la selva per una rajada de llops al capdavant de la qual està la seua mare adoptiva, la lloba Raksha. El temut Shere Khan, un malvat tigre que planeja eliminar a Mowgli a causa de l’amenaça que aquest li inspira, també estarà present.

El dissabte i el diumenge el protagonisme serà per al El Cazador y la Reina de Hielo, que es projectarà a les 19 hores el dissabte i a les 17 hores el diumenge i Kiki, el amor se hace, que tindrà com a sessions de projecció la de les 22:30 hores del dissabte i la de les 19:30 hores del diumenge.

Spin-off de la pel·lícula de 2012 Blancanieves i la leyenda del cazador, El Cazador y la Reina de Hielo situa al públic molts anys abans de l’aparent derrota de Blancaneus contra la malvada Reina Ravenna. Els forts caçadors, Eric i Sara, entrenats per la Reina del Gel, Freya, mostraran la seua rebel·lia a no complir l’única condició imposada per Freya: congelar el seu cor fins a no sentir amor. Després de sentir-se traïda, novament, pels seus caçadors, Freya començarà una àrdua guerra contra ells.

L’amor arriba de la mà de Paco León i les seues cinc històries d’amor i de curioses filies sexuals que mostrarà Kiki, el amor se hace. Dacrifilia, Elifilia, Somnofilia i Harpaxofilia són algunes de les particulars formes d’obtenir plaure que descobreixen els protagonistes del film, però per a gaudir-les hauran de decidir com integrar-les en les seues vides. Els seus sentiments, les seues pors i sobretot la seua sexualitat es transformen trencant tabús, endinsant-se en una etapa nova, emocionant i lliure on no es renega ni del plaure ni de l’amor.

Les entrades per a gaudir de qualsevol de les sessions del cinema Tívoli poden adquirir-se, en la taquilla, des d’una hora abans de l’inici de cada projecció a un preu únic de quatre euros.